ઓફિસમાં રજાઓ આવતી અને અમે એકબીજાને મળી ન શકતા એ ખૂંચ્યા કરતું. હવે એકમેક વિના રહેવું અશક્ય લાગતું હતું, એનો કોઈ ઉપાય પણ ન હતો. તેમ છતાં સિગ્માથી રહેવાયું નહીં. તેણે રજાના દિવસે મને જરૂરી કામ છે કહી કોફીહાઉસમાં બોલાવ્યો. અમે બેઠાં, કોફી અને નાસ્તો ઓર્ડર કર્યો. રોજ બોલતાં ન થાકતાં આજે અમારાં હોઠ સીવાઈ ગયેલા. મીનીટો સુધી અમે એકબીજાને જોઈ રહ્યા. થોડીવારમાં કોફી અને નાસ્તો આવી ગયો. મગ હોઠે અડાડી કોફીનો એક ઘૂંટ ગટગટાવતા સિગ્માનું મૌન અચાનક તૂટ્યું, યુગ આમ ક્યાં સુધી? તને નથી લાગતું તારે કોમલથી અને મારે અનિકેતથી ડિવોર્સ લઈ લેવા જોઈએ.